AIรายได้วิ่งเข้าเป้า3.5พันล้าน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

3ธุรกิจหลักโตอย่างที่คาดสูตรB3หนุนไบโอดีเซลพุ่งโพสต์ทูเดย์ — เอเชียน อินซูเลเตอร์ ยิ้ม ปีนี้รายได้เข้าเป้า 3,500 ล้านบาท 3 ธุรกิจหลักดีไม่หยุด โดยเฉพาะไบโอดีเซล
นายธนิตย์ ธารีรัตนาวิบูลย์ ประธานเจ้าหน้าที่บริหาร บริษัท เอเชียน อินซูเลเตอร์ (AI) เปิดเผยว่า ในปี 2553 บริษัทตั้งเป้ามีรายได้รวม 3,500 ล้านบาท เพิ่มขึ้นจากปีก่อนที่มีรายได้ 2,900 ล้านบาท และคาดว่ากำไรสุทธิจะดีกว่าปีที่ผ่านมา 
ทั้งนี้ ปี 2552 บริษัทมีกำไรสุทธิ 107.80 ล้านบาท คิดเป็นกำไรหุ้นละ 0.22 บาท 
ในปีนี้บริษัทคาดว่าจะมียอดขายจากลูกถ้วยไฟฟ้า 450 ล้านบาท เพิ่มขึ้นจากปีก่อนที่มี 290 ล้านบาท ปัจจุบันมียอดขายรอรับรู้รายได้ (แบ็กล็อก) แล้วกว่า 300 ล้านบาท ซึ่งจะรับรู้รายได้ทั้งหมดในปีนี้ และเตรียมเข้าประมูลอีก 100 ล้านบาทจากโครงการของการไฟฟ้าส่วนภูมิภาค (กฟภ.) และนิคมอุตสาหกรรมต่างๆ 
“ปีนี้ธุรกิจลูกถ้วยไฟฟ้าจะเติบโต 70% หลังจากโครงการที่ชะลอลงทุนในปีที่ผ่านมากลับมาลงทุนในปีนี้” นายธนิตย์ กล่าว 
สำหรับธุรกิจไบโอดีเซลก็น่าจะได้รับประโยชน์จากมาตรการที่ผู้ค้าน้ำมันในประเทศได้ปรับสูตรการจำหน่ายน้ำมันดีเซลบี 2 มาเป็น บี 3 ซึ่งมีส่วนผสมของไบโอดีเซลมากขึ้น แต่ยังไม่สามารถประเมินการเติบโตที่ชัดเจนได้ คงต้องรอดู 1 เดือนซึ่งจะรู้ความต้องการเพิ่มขึ้นว่ามีมากน้อยเพียงใด 
ปัจจุบันปริมาณการใช้น้ำมันดีเซลบี 2 ประมาณ 1.2 ล้านลิตรต่อวัน และคาดว่าความต้องการใช้ บี 3 และบี 5 อยู่ที่ 2.5 ล้านลิตรต่อวัน 
สำหรับธุรกิจโลจิสติกส์ในปีนี้มีแนวโน้มดีขึ้น โดยความต้องการใช้แทงเกอร์มีเพิ่มขึ้นตั้งแต่ต้นไตรมาส 2 ที่ผ่านมา
“ปีนี้โครงสร้างรายได้ของเราจะมาจากธุรกิจไบโอดีเซล 40% ลูกถ้วยไฟฟ้า 40% ธุรกิจโลจิสติกส์เอนจิเนียริง 20%” นายธนิตย์ กล่าว
ทั้งนี้ บริษัทอยู่ระหว่างก่อสร้างโรงงานผลิตลูกถ้วยไฟฟ้าแห่งใหม่ มูลค่าลงทุน 450 ล้านบาท โดยใช้แหล่งเงินกู้ 225 ล้านบาท คาดว่าการก่อสร้างจะแล้วเสร็จภายในไตรมาส 3 ปี 2554 และจะเริ่มสร้างรายได้ในไตรมาส 4 โดยโรงงานใหม่มีกำลังการผลิต 6,000 ตันต่อปี เมื่อรวมการผลิตจากโรงงานเดิมอีก 1 แห่งจะทำให้มีกำลังการผลิตลูกถ้วยไฟฟ้ารวม 1.2 หมื่นตันต่อปี 
ด้านผลการดำเนินงานงวดไตรมาสแรกปีนี้ บริษัทมีกำไรสุทธิ 38.50 ล้านบาท คิดเป็นกำไรหุ้นละ 0.08 บาท เพิ่มขึ้นจากช่วงเดียวกันปีก่อนกำไรสุทธิ 27.14 ล้านบาท หรือ 0.05 บาทต่อหุ้น
สาเหตุที่มีกำไรดีขึ้นมากเกิดจากรายได้รวมเพิ่มขึ้น ขณะที่มีค่าใช้จ่ายในการขายและบริหารลดลง นอกจากนี้อัตราส่วนหนี้สินรวมต่อส่วนของผู้ถือหุ้น ณ วันที่ 31 มี.ค. 2553 เท่ากับ 0.85 เท่า ลดลง 0.06 เท่าจากช่วงเดียวกันของปีก่อน เพราะการลดลงของเจ้าหนี้การค้า 
ล่าสุดราคาหุ้น AI ปิดที่ 3.26 บาท ลดลง 0.02 บาท หรือ 0.61%